# C Lærerveiledning: SKAM og sosiale medier

**Tidsbruk og materiale**

Opplegget varer ca. 4–6 norsktimer. Det er meningen at man starter med trinn 1 og arbeider seg gjennom alle trinnene, men hvis man ikke har tid til å gjøre hele opplegget, kan man selvfølgelig enten velge ut enkelte oppgaver fra hvert trinn, eller bare gjøre trinn 1 og 2.

Oppgavene er lagt opp slik at elevene skal få gradvis større innsikt i temaet. De siste trinnene vil enten være skriveoppgaver eller større prosjekter som blir gjort delvis i norsktimene og delvis som hjemmearbeid.

Materiale: Klipp fra SKAM og chat fra <http://skam.p3.no/>

**Organisering av undervisningen:**

**Trinn 1:** Egen bruk av sosiale medier. Hvilke sjangertrekk særpreger forskjellige sosiale medier? Hvilke uskrevne regler finnes i bruken av de ulike mediene?

Elevene svarer på oppgavene individuelt eller i grupper, og læreren og elevene har klasseromssamtale om sosiale medier etterpå.

**Trinn2:** Hvordan blir bruken av sosiale medier tematisert i Skam?

Elevene arbeider individuelt eller i grupper med oppgaver knyttet til dette spørsmålet.

**Trinn3:** Skriveoppgaver med karakter. Elevene skriver en tekst om sosiale medier. De velger mellom tre oppgaver. Skrivearbeidet skal gjøres på skolen, og læreren forbereder elevene med en førskrivingsfase der man har idémyldring i grupper. Deretter har man en klasseromssamtale der læreren sammen med elevene kan kommentere ideene til gruppene.

Elevene har nå fått flere ideer om hver oppgave, og skal velge den skriveoppgaven de vil arbeide med. De bruker deretter et par timer til innsamling av relevant kunnskap. I denne perioden skal de finne eksempler som de vil bruke fra Skam. De bruker også tid på å sette seg inn i mandatet til NRK og til å lese seg opp på serien (se fagtekst vedlagt).

Skriveoppgavene bør være knyttet til underveisvurdering og selektiv respons.

**Kompetansemål:**

**Kompetansemål etter 1vg studieforberedende utdanningsprogram og 2vg yrkesfaglig utdanningsprogram**

Muntlig kommunikasjon:

* lytte til og være åpen for argumentasjon hos andre og bruke relevante og saklige argumenter i diskusjoner
* kombinere auditive, skriftlige og visuelle uttrykksformer og bruke ulike digitale verktøy i presentasjoner

Skriftlig kommunikasjon:

* bruke ulike estetiske uttrykksformer i sammensatte tekster

Språk, litteratur og kultur:

* tolke og vurdere sammenhengen mellom innhold, form og formål i sammensatte tekster

**Kompetansemål etter vg2 studieforberedende utdanningsprogram / VG3 Påbygg**

Muntlig kommunikasjon:

* formidle faginnhold presist og bruke digitale medier og verktøy i formidlingen

Skriftlig kommunikasjon:

* skrive kreative, informative og argumenterende tekster, utgreiinger, litterære tolkninger, drøftinger og andre resonnerende tekster på hovedmål og sidemål

Språk, litteratur og kultur:

* analysere innholdet og vurdere bruken av virkemidler i tekster som er hentet fra digitale medier

**Kompetansemål etter vg3 studieforberedende utdanningsprogram /VG 3 Påbygg**

Skriftlig kommunikasjon:

* lese et utvalg av samtidstekster på nynorsk og bokmål og drøfte disse tekstene språklig og tematisk i forhold til vår tid

Språk litteratur og kultur:

* tolke og vurdere komplekse sammensatte tekster